Motorfietsryer se been deurboorArgieffoto: Kent Williamson ŉ Motorfietsryer se been is Saterdag deur stukke van sy motorfiets deurboor nadat hy in ŉ botsing betrokke was. Chris Botha, woordvoerder van Netcare 911, het gesê paramedici is Saterdagoggend na ŉ toneel in Langstraat in Kimberley uitgeroep waar hulle die man aangetref het. “Die motorfiets was in ŉ botsing met ŉ bakkie betrokke,” het Botha gesê. “Toe die paramedici daar opdaag was daar stukke van die motorfiets wat die man se been binnegedring het. ŉ Vrou wat ŉ passasier in die bakkie was, het net geringe beserings opgedoen. Albei is op die toneel gestabiliseer en na onderskeie hospitale vervoer.” Die oorsaak van die ongeluk word ondersoek.